钦定古今图书集成/明伦汇编/官常典/第212卷 > 赵隐
## 钦定古今图书集成/明伦汇编/官常典/第212卷 > 赵隐

按《唐书》本传，“隐字大隐，京兆奉天人。祖植，当德宗出
狩变仓卒羽卫单寡。朱泚攻城急，植率家人奴客以
死拒守，献家财劳军，帝嘉之。贼平，浑瑊引在幕府，累
擢郑州刺史。郑滑节度使李融奏以自副，融疾病，委
以军政。大将宋朝晏火其营，夜为乱，植列卒不动，须
之迟明而溃，捕斩皆尽，优诏嘉慰，累擢岭南节度使”，
终于官。父存约，辟署兴元李绛府，值军乱，方与绛燕
间。吏报贼至，绛麾存约使去，对曰：“荷公德厚，谊不当
独免。”即部勒左右捍之，而同被害。隐以父死难，与兄
骘庐墓几十年，阖门诵书，不应辟召。亲友更敦勉令
仕，会昌中，擢进士第，历州刺史、河南尹，以兵部侍郎
领盐铁转运使。咸通末，进同中书门下平章事，迁中
书侍郎，封天水县伯。性仁悌，不敢以权贵自处。始布
衣时，家无赀，与骘同耕以养，虽姻宗之富，未尝干以
财。宦寖显，还家易衣侍左右，犹布衣也。骘终宣歙观
察使。既辅政，他宰相及百官皆诣第升堂庆母，岁时
公卿必参讯。懿宗诞日，宴慈恩寺，隐侍母以安舆临
观，宰相方率百官拜恩于廷，即回班候夫人起居，搢
绅以为荣。后崔彦昭、张濬当国，皆有母，遂踵其礼。僖
宗初，罢为镇海军节度使。王郢之乱，坐抚御失宜，下
除太常卿。广明初，为吏部尚书。居母丧，卒。